Gică Popescu, despre fiul său: "E mult mai talentat ca mine"
Președintele Farului, Gică Popescu, a explicat de ce fiul său, Nicolas, a jucat foarte puțin în acest sezon. În acest sezon, mijlocașul Farului a bifat per total doar 256 de minute, în campionat (77 de minute în patru partide) și în Cupa României (179 minute/3 partide).
"Mi-aş dori să joace mai mult, să prindă mai multe minute, dar a avut şi o perioadă în care a crescut foarte mult.
Îl dureau muşchii, îl dureau articulaţiile. Toate îl dureau. A avut o perioadă grea, s-a chinuit mult. Ceea ce mă bucură este că iubeşte atât de mult fotbalul, atât de mult (n.r. – oftează)….
Suferă atât de mult când nu joacă. Avem o problemă, eu şi mama lui: când se accidentează, se închide în el, nu mai vorbeşte, este nervos. A avut o perioadă când a suferit foarte mult din cauza acestei creşteri bruşte. (…)
Are un talent uriaş. E mult mai talentat ca mine. Dar avem o regulă. Acolo nu este nepotul lui Gică (n.r. -Hagi) şi băiatul preşedintelui, este Nicolas Popescu! Eu nu mă bag", a povestit Gică Popescu în cadrul podcastului "SportCast cu Sile".